Peste 300 de spectacole de teatru, concerte, parade, ateliere, lansări de carte, instalaţii, călătorii VR vor avea loc în cadrul celei de-a XIV-a ediţii a Festivalului Internaţional Shakespeare care va avea loc de joi până pe 26 mai, la Craiova.
Potrivit unui comunicat al Teatrului Naţional "Marin Sorescu" din Craiova, sălile de spectacol şi spaţiile indoor vor găzdui spectacole, expoziţii, ateliere şi lansări de carte, pieţele, parcurile, străzile vor prilejui întâlniri-surpriză cu spectacole şi performance-uri, concerte, instalaţii pop-up în aer liber, la care publicul este invitat să contribuie.
Shakespeare Village - un sat britanic de la 1600, reconstruit de la zero, pe Hipodromul Craiova - va fi locul de desfăşurare a zeci de concerte şi spectacole, iar Promenada Craiova va găzdui cubul imersiv Shakespeare Dimensions, o promisiune a universului shakespearian în VR.
Nume mari din lumea creatorilor internaţionali de teatru şi spectacol se regăsesc în programul festivalului - de la Robert Wilson şi Peter Brook la Declan Donnellan, Robert Lepage, Philip Parr, Jesus Herrera, Christian Friedel.
Deschiderea oficială a festivalului va avea loc joi, de la ora 18,00, în foaierul Teatrului Naţional "Marin Sorescu", iar de la ora 19,00, la Sala Amza Pellea, se va juca spectacolul "Furtuna", în regia lui Robert Wilson, producţie a Teatrului Naţional "Ivan Vazov" din Bulgaria.
La 20,30, trupa The Tiger Lilies vor susţine un concert în Piaţa William Shakespeare, iar de la ora 22,00 trupa Woods of Birnam, proiectul muzical al lui Christian Friedel, actorul principal din filmul "The Zone of Interest", va deschide cu "Macbeth in Concert" seria de concerte şi evenimente de la Shakespeare Village (Hipodrom).
Pe scenele indoor ale festivalului vor fi, de asemenea, "Regele Lear" - Wing Theatre Studio, Hong Kong (17 mai), "Richard II", regia Kochi Yamat, G. Garage Shakespeare - Do Company, Japonia (18 mai), "Hamlet", regia Declan Donnellan - Teatrul Naţional "Marin Sorescu", Craiova (18 şi 19 mai), "Feast: a Play in One Cooking", regia Philip Parr, Parrabbola, Marea Britanie (19 şi 20 mai), "Hamlet, Abrahamse & Meyer Production", Africa de Sud (20 mai), "Scorpia neîmblânzită", regia Leta Popescu, Teatrul Naţional Cluj (20 mai), "Que Con Quique Quinto?", regia Andres Carreno, Efe Tres Teatro, Mexic (21 mai), "Regele Lear", regia Mihai Ţărnă - Teatrul Eugene Ionesco, Chişinău (21 mai), "Proiectul Furtuna", regia Peter Brook & Marie-Helene Estienne, Franţa (21 mai), "A douăsprezecea noapte", regia Andrei Şerban - Teatrul de Stat Constanţa (22 mai), "Hamlet - Dansul melancolicului", Jesus Herrera Flamenco Ballet, Spania (22 mai), "Visul unei nopţi de vară", regia Kelly Hunter, Marea Britanie (23 mai), "Cum vă place (Sensing Shakespeare)", regia Radu Popescu, Teatrul Apropo (24 mai), "A douăsprezecea noapte sau noaptea magilor", regia Alexandru Mâzgăreanu, Teatrul Nottara (24 mai), "Romeo şi Julieta", regia Rostyslav Derzhypilskyi, Ucraina (26 mai), "Hamlet, Prinţul Danemarcei", regia Robert Lepage, Ex Machina, Canada (25 şi 26 mai).
La Shakespeare Village, după deschiderea din 16 mai, făcută de Woods of Birnam, concertele vor continua în fiecare zi a festivalului, iar pe scenă vor urca trupe precum Carla's Dreams (17 mai), Byron (18 mai), trupa om la lună (19 mai), Bălănescu Trio (20 mai), Viţa de Vie (21 mai), Jarl Flamar, Franţa (23 mai), Robin and the Backstabbers (24 mai), Timpuri Noi (25 mai) sau Vama (26 mai), dar şi trupe şi DJ locali.
Shakespeare Village va fi, de asemenea, scena de desfăşurare a zeci de alte evenimente şi spectacole de teatru. Accesul în prima zi este gratuit, iar pentru zilele următoare se pot achiziţiona bilete pe zile, care oferă acces la toate evenimentele şi concertele din ziua respectivă.
Conform organizatorilor, surprize vor apărea şi odată cu cele peste 100 de spectacole outdoor cărora li se adaugă peste 50 de performance-uri Pop-Up Shakespeare.
Cubul imersiv Shakespeare Dimensions va fi accesibil la Promenada Craiova şi va putea fi experimentat în perioada 17 - 26 mai. Accesul va fi gratuit.
Universitatea de Artă Teatrală şi Cinematografică "I.L. Caragiale" din Bucureşti se alătură Festivalului Internaţional Shakespeare cu o secţiune specială - "UNATC Fringe - Shakespeare Unleashes Students". În 22 de locaţii răspândite în tot oraşul Craiova, de-a lungul a 106 evenimente, 450 de studenţi vor prezenta publicului spectacole, proiecţii de filme, ateliere în şcoli şi licee, parade de stradă, expoziţii şi dezbateri.
Biletele pentru Festivalul Internaţional Shakespeare pot fi achiziţionate atât online, cât şi la agenţia de bilete a Teatrului Naţional "Marin Sorescu".